Document ID: 32004R0543

Κανονισμός (ΕΚ) αριθ. 543/2004 της Επιτροπής
της 24ης Μαρτίου 2004
για την τροποποίηση του κανονισμού (ΕΚ) αριθ. 1520/2000 για τη θέσπιση κοινών λεπτομερών κανόνων εφαρμογής του συστήματος επιστροφών κατά την εξαγωγή και των κριτηρίων καθορισμού του ύψους τους, για ορισμένα γεωργικά προϊόντα, εξαγόμενα υπό μορφή εμπορευμάτων μη υπαγομένων στο παράρτημα Ι της συνθήκης
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 3448/93 του Συμβουλίου, της 6ης Δεκεμβρίου 1993, για τον καθορισμό του καθεστώτος συναλλαγών που εφαρμόζεται για ορισμένα εμπορεύματα που προέρχονται από τη μεταποίηση γεωργικών προϊόντων(1), και ιδίως το άρθρο 8 παράγραφος 3,
Εκτιμώντας τα ακόλουθα:
(1) Ο κανονισμός (ΕΚ) αριθ. 1520/2000 της Επιτροπής(2), στο άρθρο 5 παράγραφος 2 και στο άρθρο 7 παράγραφος 2, προβλέπει καθεστώς προκαθορισμού του ύψους των επιστροφών που εφαρμόζεται για εμπορεύματα που εξάγονται κατά τη διάρκεια της περιόδου ισχύος του πιστοποιητικού. Σε περίπτωση εφαρμογής του εν λόγω καθεστώτος προκαθορισμού, εφαρμόζεται ο συντελεστής που ισχύει την ημέρα υποβολής της αίτησης προκαθορισμού για τις μεταγενέστερες εξαγωγές, για όσο χρόνο ισχύει το πιστοποιητικό επιστροφής.
(2) Ωστόσο, καθώς τα ποσοστά επιστροφής για το γάλα, τη ζάχαρη, τα δημητριακά και το ρύζι είναι δυνατό να καθορίζονται ή να τροποποιούνται τις Πέμπτες, υπάρχει κίνδυνος υποβολής αιτήσεων προκαθορισμού για τα προϊόντα αυτά για κερδοσκοπικούς λόγους, εάν οι αιτήσεις αυτές που υποβάλλονται Πέμπτη θεωρηθεί ότι έχουν υποβληθεί την ημέρα εκείνη. Προκειμένου να μειωθεί ο κίνδυνος αυτός πρέπει επομένως να προβλεφθεί ότι όταν μια αίτηση προκαθορισμού υποβάλλεται Πέμπτη, η αίτηση να θεωρείται ότι έχει υποβληθεί την επόμενη εργάσιμη ημέρα.
(3) Το άρθρο 21 του κανονισμού (ΕΚ) αριθ. 800/1999 της Επιτροπής, της 15ης Απριλίου 1999, για τις κοινές λεπτομέρειες εφαρμογής του καθεστώτος των πιστοποιητικών εξαγωγής για τα γεωργικά προϊόντα(3), προβλέπει ότι καμία επιστροφή δεν χορηγείται όταν τα προϊόντα δεν είναι ποιότητας υγιούς, ανόθευτης και σύμφωνης με τα συναλλακτικά ήθη κατά την ημερομηνία αποδοχής της διασάφησης εξαγωγής. Για να διασφαλιστεί η ομοιόμορφη εφαρμογή του κανόνα αυτού πρέπει να καθοριστεί στον κανονισμό (ΕΚ) αριθ. 1520/2000 ότι για τη χορήγηση των επιστροφών όσον αφορά τα προϊόντα που προσδιορίζονται στο άρθρο 1 της οδηγίας 92/46/ΕΟΚ του Συμβουλίου, της 16ης Ιουνίου 1992, για τη θέσπιση των υγειονομικών κανόνων για την παραγωγή και την εμπορεία νωπού γάλακτος, θερμικά επεξεργασμένου γάλακτος και προϊόντων με βάση το γάλα(4) ή στο άρθρο 1 της οδηγίας 89/437/ΕΟΚ του Συμβουλίου, της 20ής Ιουνίου 1989, σχετικά με τα προβλήματα υγείας και υγιεινής όσον αφορά την παραγωγή και τη διάθεση στην αγορά των προϊόντων αυγών(5) και τα οποία περιλαμβάνονται στο παράρτημα B του κανονισμού (ΕΚ) αριθ. 1520/2000, τα προϊόντα αυτά πρέπει να παρασκευάζονται σύμφωνα με τις απαιτήσεις των εν λόγω οδηγιών και να φέρουν το απαιτούμενο σήμα καταλληλότητας.
(4) Επειδή ενδέχεται ορισμένοι επιχειρηματίες, κατά την εφαρμογή της εν λόγω οδηγίας, να απαιτήσουν περισσότερο χρόνο για να προβούν στις απαραίτητες αλλαγές ώστε η συσκευασία των προϊόντων τους να φέρει το προβλεπόμενο σήμα καταλληλότητας, η απαίτηση αυτή δεν ισχύει πριν από τις 15 Απριλίου 2004.
(5) Συνεπώς, ο κανονισμός (ΕΚ) 1520/2000 πρέπει να τροποποιηθεί καταλλήλως.
(6) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης οριζόντιων θεμάτων σχετικά με το εμπόριο μεταποιημένων γεωργικών προϊόντων που δεν υπάγονται στο παράρτημα Ι της συνθήκης,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 1520/2000 τροποποιείται ως εξής:
1. Το δεύτερο εδάφιο του άρθρου 5 παράγραφος 2 αντικαθίσταται από το ακόλουθο κείμενο:"Σε περίπτωση εφαρμογής του εν λόγω καθεστώτος προκαθορισμού, εφαρμόζεται ο συντελεστής που ισχύει την ημέρα υποβολής της αίτησης προκαθορισμού για τις μεταγενέστερες εξαγωγές, για όσο χρόνο ισχύει το πιστοποιητικό επιστροφής σύμφωνα με τις διατάξεις του άρθρου 9 παράγραφος 2. Ωστόσο, οι αιτήσεις προκαθορισμού που υποβάλλονται Πέμπτη θεωρείται ότι έχουν υποβληθεί την επόμενη εργάσιμη ημέρα."
2. Το άρθρο 7 παράγραφος 2 αντικαθίσταται από το ακόλουθο κείμενο:
"2. Ο ενδιαφερόμενος μπορεί να ζητήσει τον προκαθορισμό των ποσοστών επιστροφής που ισχύουν την ημέρα υποβολής της αίτησης. Στην περίπτωση αυτή ο προκαθορισμός ισχύει για όλα τα σχετικά ποσοστά επιστροφής. Η μοναδική αίτηση προκαθορισμού υποβάλλεται, όπως προβλέπεται στο παράρτημα ΣΤ, είτε κατά την υποβολή αίτησης για τη χορήγηση πιστοποιητικού προκαθορισμού είτε κατά την ημέρα χορήγησης του πιστοποιητικού επιστροφής και πριν από την τελευταία ημέρα της περιόδου ισχύος του.
Ο προκαθορισμός δεν ισχύει για τις εξαγωγές που πραγματοποιούνται πριν από την ημερομηνία της αίτησης.
Κατά παρέκκλιση του πρώτου εδαφίου και εφόσον οι σχετικές αιτήσεις αφορούν αιτήματα προκαθορισμού των ποσοστών επιστροφής, οι αιτήσεις προκαθορισμού που υποβάλλονται Πέμπτη θα θεωρούνται ότι έχουν υποβληθεί την επόμενη εργάσιμη ημέρα."
3. Στο άρθρο 16 προστίθεται η ακόλουθη παράγραφος 10:
"10. Για να χορηγηθεί επιστροφή σε αγαθά που εμπίπτουν στους κωδικούς ΣΟ 0403 10 51 έως 0403 10 99, 0403 90 71 έως 0403 90 99, 0405 20 10, 0405 20 30 και 2105 00 99, πρέπει αυτά να πληρούν τις απαιτήσεις της οδηγίας 92/46/ΕΟΚ, συγκεκριμένα την προϋπόθεση της παρασκευής σε εγκεκριμένη εγκατάσταση και την εκπλήρωση των απαιτήσεων του σήματος καταλληλότητας που προσδιορίζονται στο τμήμα A του κεφαλαίου IV του παραρτήματος Γ της εν λόγω οδηγίας.
Για να χορηγηθεί επιστροφή για αγαθά που εμπίπτουν στους κωδικούς ΣΟ 3502 11 90 και 3502 19 90, τα αγαθά πρέπει να συμμορφώνονται με τις διατάξεις που ορίζονται στο κεφάλαιο ΧΙ του παραρτήματος της οδηγίας 89/437/ΕΟΚ."
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Το άρθρο 1 παράγραφος 3 ισχύει από την 15η Απριλίου 2004.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 24 Μαρτίου 2004.

Labels: 3
6